Guillermo Leaden

Guillermo Leaden (født 20. juli 1913 i Buenos Aires i Argentina, død 14. juli 2014 samme sted) var en argentinsk katolsk ordensgeistlig og hjelpebiskop i Buenos Aires. Han levde til å bli en av den katolske kirkes eldste biskoper.

Liv og virke

Bakgrunn
Guillermo Leaden var barnebarn av irske immigranter, og et av syv barn født til Patricio José Leaden og hans hustru Brígida Ussher. Hans mors brødre var monsignor James M. Ussher og salesianerpresten Thomas Ussher, og en søster, Maria Juana, var salesianernonne. Guillermos bror var pallottinerfader Alfredo Leaden, som ble funnet død under Proceso de Reorganización Nacional-militærdiktaturet, den 4. juli 1976, sammen med to andre prester (Alfredo José Kelly, Pedro Eduardo Duffau) og to seminarister i prestegården til menigheten San Patricio i bydelen Belgrano i Buenos Aires («Masacre de San Patricio»). Hendelsen er ennå ikke oppklart (2023). I 2005 nedsatte erkebiskop Jorge Bergoglio (den senere pave Frans) en kommisjon Ne pereant probationes (= slik at beviser ikke skulle gå tapt). Pave Frans lot i 2014 åpne en granskning av fader Alfredo med tanke på en mulig saligkåring av ham. 

Guillermo Leaden ble døpt 2. august 1913 i sognet San Carlos Borromeo i Buenos Aires og mottok sin første hellige kommunion den 25. desember 1920. Han begynte på Colegio Pío IX i 1928. og skiftet over den 6. januar 1932 i novisiatet til salesianerordenen, og tok lærerutdannelse. I 1935 flyttet han til Colegio Domingo Savio i Santa Rosa de Toay. Den 29. januar 1938 avla han sine evige løfter i Bernal. Han studerte katolsk teologi ved Instituto Villada i Córdoba.

Prest
Han ble presteviet den 23. november 1941 av Fermín Emilio Lafitte, erkebiskop av Córdoba. Deretter underviste han i Chile og i Uruguay, og var direktør for salesianerskolene i San Antonio, Sta. Catalina og San Francisco de Sales, alle i Buenos Aires.

I 1963 utnevnte erkebiskopen av Buenos Aires, kardinal Antonio Caggiano, ham til sogneprest ved Basílica María Auxiliadora y San Carlos i Buenos Aires. I 1967 ble han medlem av bispedømmets liturgikommisjon. I 1969 ble han utnevnt til biskoppelig vikar for Belgrano av koadjutorerkebiskop Juan Carlos Aramburu, en stilling han innehadde til 1992.

Hjelpebiskop i Buenos Aires
Den 28. mai 1975 ble han utnevnt av pave Paul VI til titulærbiskop av Theudalis og hjelpebiskop i erkebispedømmet Buenos Aires. Han ble ordinert til biskop den 8. august 1975 av erkebiskopen av Buenos Aires, kardinal Juan Carlos Aramburu; medkonsekratorer var biskopen av Morón, Miguel Raspanti, og biskopen av Río Gallegos, Miguel Angel Alemán Eslava. 

I 1988 sendte han inn sin aldeervbetingede avskjedssøknad. Den 10. april 1992 ble den innvilget av pave Johannes Paul II. .

Leaden var blant annet en kirkelig assistent for Confederación de Uniones de Padres de Familia de los Colegios Católicos (CUPFRA) og Fundación de Educación para la Paz (FEDEPAZ) og rådgiver for Katolsk aksjon for erkebispedømmet Buenos Aires. Han var formann for den kristen-jødiske kommisjon i den argentinske bispekonferanse.

Leaden mente det var viktig for prester å tilpasse sine personlige liv til sitt åndelige kall. Han oppmuntret også seminarister til å sette troskap mot Kirken i sentrum. Han kalte pave Frans en «hellig mann.»

Episkopalgenealogi 
Hans episkopalgenealogi er:
 Kardinal Scipione Rebiba (1504-1577) 
 Kardinal Giulio Antonio Santori (1532-1602) * bispeviet 1566
 Kardinal Girolamo Bernerio (1540-1611) *1586
 Erkebiskop Galeazzo Sanvitale (1566-1622) *1604
 Kardinal Ludovico Ludovisi  (1595-1632) *1621
 Kardinal Luigi Caetani (1595-1642) *1622
 Kardinal Ulderico Carpegna (1595-1679) *1630
 Kardinal Paluzzo Paluzzi Altieri degli Albertoni (1623-1698) *1666
 Pave Benedikt XIII (1649-1730) *1675
 Pave Benedikt XIV (1675-1758) *1724
 Pave Klemens XIII (1693-1769) *1743
 Kardinal Alessandro Mattei (1744-1820) *1767
 Kardinal Pietro Francesco Galleffi (1770-1837) *1819
 Kardinal Giacomo Filippo Fransoni (1775-1856) *1822
 Kardinal Carlo Sacconi (1808-1889) *1851
 Kardinal Edward Henry Howard of Norfolk (1829-1892) *1872
 Kardinal Mariano Rampolla del Tindaro (1843-1913) *1887
 Kardinal Antonio Vico (1847-1829) *1898
 Erkebiskop Filippo Cortesi (1876-1947) *1921
 Erkebiskop Fermín Emilio Lafitte (1888-1959) *1927
 Kardinal Juan Carlos Aramburu (1912-2004) *1946
 Biskop Guillermo Leaden (1913-2014) *1975

Referanser 

Argentinske katolske biskoper
Personer fra Buenos Aires
Argentinske medlemmer av katolske ordener
Salesianere
linjen Rebiba
Hundreåringer